Document ID: 32013R1061

KOMISSION TÄYTÄNTÖÖNPANOASETUS (EU) N:o 1061/2013,
annettu 29 päivänä lokakuuta 2013,
Enterococcus faecium NCIMB 10415 -valmisteen hyväksymisestä vasikoiden, kilien, kissojen ja koirien ruokinnassa rehun lisäaineena ja asetuksen (EY) N:o 1288/2004 muuttamisesta (hyväksynnän haltija DSM Nutritional Products Ltd., jota edustaa DSM Nutritional products Sp. Z o.o.)
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
sekä katsoo seuraavaa:
(1)
Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perusteet ja menettelyt hyväksynnän myöntämiselle. Asetuksen 10 artiklassa säädetään sellaisten lisäaineiden uudelleenarvioinnista, jotka on hyväksytty neuvoston direktiivin 70/524/ETY (2) mukaisesti.
(2)
Enterococcus faecium NCIMB 10415 -valmiste hyväksyttiin ilman määräaikaa direktiivin 70/524/ETY mukaisesti käytettäväksi rehun lisäaineena vasikoiden ruokinnassa komission asetuksella (EY) N:o 1288/2004 (3), emakoiden ruokinnassa komission asetuksella (EY) N:o 1200/2005 (4), porsaiden ruokinnassa komission asetuksella (EY) N:o 252/2006 (5), lihasikojen ruokinnassa komission asetuksella (EY) N:o 943/2005 (6) sekä kissojen ja koirien ruokinnassa komission asetuksella (EY) N:o 102/2009 (7). Kyseinen valmiste merkittiin sen jälkeen rehujen lisäaineita koskevaan rekisteriin olemassa olevana tuotteena asetuksen (EY) N:o 1831/2003 10 artiklan 1 kohdan b alakohdan mukaisesti.
(3)
Lisäksi valmisteen käyttö hyväksyttiin kymmeneksi vuodeksi broilerien ruokinnassa komission täytäntöönpanoasetuksella (EU) N:o 361/2011 (8).
(4)
Asetuksen (EY) N:o 1831/2003 10 artiklan 2 kohdan ja 7 artiklan mukaisesti toimitettiin hakemus, joka koskee Enterococcus faecium NCIMB 10415 -valmisteen uudelleenarviointia rehun lisäaineena vasikoiden, kissojen ja koirien ruokinnassa ja kyseisen asetuksen 7 artiklan mukaisesti uutta käyttötapaa kilien ruokinnassa ja jossa pyydettiin, että lisäaine luokiteltaisiin lisäaineluokkaan ”eläintuotantoon vaikuttavat lisäaineet”. Hakemuksen mukana toimitettiin asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.
(5)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 29 päivänä tammikuuta 2013 antamissaan lausunnoissa (9), että Enterococcus faecium NCIMB 10415 -valmisteella ei ehdotettujen käyttöedellytysten mukaisesti käytettynä ole haitallisia vaikutuksia eläinten tai ihmisten terveyteen tai ympäristöön ja että sen käyttö lisää kasvatus- ja lihavasikoiden lopullista painoa ja/tai päivittäistä painonlisäystä ja että tämän voidaan todeta pätevän myös kasvatus- ja lihakileihin. Lisäksi valmisteella todetaan olevan suotuisia vaikutuksia koiriin, sillä se lisää suoliston tai seerumin IgA-pitoisuutta. Elintarviketurvallisuusviranomaisen mukaan erityiset markkinoille saattamisen jälkeistä seurantaa koskevat vaatimukset eivät ole tarpeen. Lisäksi se vahvisti asetuksella (EY) N:o 1831/2003 perustetun vertailulaboratorion toimittaman raportin analyysimenetelmästä, jolla rehun lisäaine määritetään rehusta.
(6)
Kissojen ulosteen laatuun havaittiin kohdistuvan pieniä mutta merkittäviä vaikutuksia, minkä katsottiin riittävän vahvistamaan tehokkuus tämän lajin osalta.
(7)
Enterococcus faecium NCIMB 10415 -valmisteen arviointi osoittaa, että asetuksen (EY) N:o 1831/2003 5 artiklassa säädetyt hyväksymisen edellytykset täyttyvät. Sen vuoksi kyseisen lisäaineen käyttö tämän asetuksen liitteessä esitetyn mukaisesti olisi hyväksyttävä.
(8)
Kun uusi hyväksyntä myönnetään asetuksen (EY) N:o 1831/2003 mukaisesti, asetus (EY) N:o 102/2009 olisi kumottava ja asetusta (EY) N:o 1288/2004 olisi muutettava vastaavasti.
(9)
Koska turvallisuuteen liittyvät syyt eivät edellytä hyväksynnän edellytysten muutosten välitöntä soveltamista, on aiheellista säätää siirtymäajasta, jotta asianomaiset tahot voivat valmistautua uusien hyväksynnästä aiheutuvien vaatimusten noudattamiseen.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Hyväksyntä
Hyväksytään lisäaineluokkaan ”eläintuotantoon vaikuttavat lisäaineet” ja funktionaalisiin ryhmiin ”suolistoflooran stabiloimiseen tarkoitetut aineet” ja ”muut eläintuotantoon vaikuttavat lisäaineet” kuuluva, liitteessä määritelty valmiste eläinten ruokinnassa käytettävänä lisäaineena kyseisessä liitteessä vahvistetuin edellytyksin.
2 artikla
Asetuksen (EY) N:o 102/2009 kumoaminen
Kumotaan asetus (EY) N:o 102/2009.
3 artikla
Muutokset asetukseen (EY) N:o 1288/2004
Poistetaan asetuksen (EY) N:o 1288/2004 liitteessä I oleva kohta E 1705, Enterococcus faecium NCIMB 10415.
4 artikla
Siirtymätoimenpiteet
Sallitaan liitteessä määritellyn lisäaineen ja sitä sisältävän rehun, jotka on valmistettu ja varustettu merkinnöillä ennen 19 päivää toukokuuta 2014 ennen 19 päivää marraskuuta 2013 voimassa olleiden sääntöjen mukaisesti, saattaminen markkinoille ja käyttö vasikoiden ruokinnassa, kunnes olemassa olevat varastot loppuvat.
Sallitaan liitteessä määritellyn lisäaineen ja sitä sisältävän rehun, jotka on valmistettu ja varustettu merkinnöillä ennen 19 päivää marraskuuta 2015 ennen 19 päivää marraskuuta 2013 voimassa olleiden sääntöjen mukaisesti, saattaminen markkinoille ja käyttö kissojen ja koirien ruokinnassa, kunnes olemassa olevat varastot loppuvat.
5 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä lokakuuta 2013.

Labels: 0
3
17
6